หยุดไม่อยู่! ราคา Bitcoin เหนือ 820,000 บาท จารึกหน้าประวัติศาสตร์ใหม่ - FINNOMENA
Bitcoin สร้างประวัติศาสตร์ใหม่อีกครั้งเมื่อช่วงสายของวันที่ 27 ธันวาคม 2020 ที่ผ่านมา โดยราคาได้ปรับขึ้นเหนือแนวต้านสำคัญที่ 800,000 บาท และทำระดับสูงสุดใหม่ที่ 822,100 บาท มาดูกันว่าสาเหตุที่ทำให้ราคา Bitcoin ขึ้นคืออะไร? แล้วทิศทางต่อไปของ Bitcoin จะเป็นอย่างไร?
19 ม.ค. 2565

Bitcoin สร้างประวัติศาสตร์ใหม่อีกครั้งเมื่อช่วงสายของวันที่ 27 ธันวาคม 2020 ที่ผ่านมา โดยราคาได้ปรับขึ้นเหนือแนวต้านสำคัญที่ 800,000 บาท และทำระดับสูงสุดใหม่ที่ 822,100 บาท บนกระดานเทรดของไทยอย่าง Bitkub เรียกได้ว่าเป็นของขวัญรับปีใหม่กันเลยทีเดียว!
ด้านกระดานเทรดต่างประเทศอย่าง Binance ราคา Bitcoin ได้ทะลุเหนือระดับ 25,000 ดอลลาร์สหรัฐฯ และทำระดับสูงสุดใหม่ที่ 25,945 ดอลลาร์ ในช่วงเวลาที่เขียนบทความนี้
สาเหตุที่ทำให้ราคา Bitcoin ขึ้น
การปรับขึ้นของราคา Bitcoin มีปัจจัยสนับสนุนอยู่หลายปัจจัยด้วยกัน โดยปัจจัยหลักที่ทำให้ราคาก้าวข้ามกำแพง 800,000 บาทขึ้นมา คือการเข้าซื้อของบรรดานักลงทุนระดับสถาบัน ไม่ว่าจะเป็น Grayscale, Square, MicroStrategy, MassMutual, SkyBridge และอื่น ๆ อีกมากมาย เพื่อถือครอง Bitcoin เป็นสินทรัพย์สำรองในภาวะวิกฤตทางเศรษฐกิจที่เกิดจาก COVID-19
ทำไมบรรดานักลงทุนสถาบันถึงเลือกถือ Bitcoin เป็นสินทรัพย์สำรอง? นั่นเป็นเพราะเครือข่าย Blockchain ของ Bitcoin ถูกสร้างขึ้นมาให้มีจำนวน Bitcoin สูงสุดที่ 21 ล้านเหรียญ หมายความว่าอุปทานของ Bitcoin มีอยู่อย่างจำกัด ในขณะที่อุปสงค์กลับเพิ่มขึ้นอย่างต่อเนื่อง เนื่องจาก Bitcoin ยังได้รับการยอมรับจากทั่วโลกในฐานะ “Decentralized Digital Currency” หรือ สกุลเงินดิจิทัลแบบกระจายอำนาจ สกุลแรกของโลก
ตามรายงานจาก CoinTelegraph ระบุว่าการเข้าซื้ออย่างต่อเนื่องของสถาบัน ล่าสุดได้ทำให้มูลค่าตลาดรวมของ Bitcoin พุ่งสูงขึ้นมาที่ประมาณ 4.95 แสนล้านดอลลาร์ สูงกว่ามูลค่าตลาดรวมของยักษ์ใหญ่ด้านการเงินอย่าง Visa ที่ประมาณ 4.60 แสนล้านดอลลาร์เสียอีก
ปัจจุบันมี Bitcoin อยู่ในระบบประมาณ 18.5 ล้านเหรียญ โดย Bitcoin เหรียญใหม่จะออกมาก็ต่อเมื่อมีนักขุดสามารถแก้สมการและสร้างบล็อกใหม่ขึ้นบนเครือข่าย Blockchain ของ Bitcoin ได้สำเร็จ นักขุดคนนั้นก็จะได้รับ Bitcoin ที่ยังไม่ออกมาในระบบเป็นรางวัล ซึ่งบล็อกใหม่จะเกิดขึ้นทุก ๆ 10 นาทีโดยประมาณ และรางวัลในการขุดอยู่ที่ครั้งละ 6.25 Bitcoin ในปัจจุบัน
อย่างไรก็ตาม ทุก ๆ 4 ปีโดยประมาณจะเกิดปรากฏการณ์ที่เรียกว่า Bitcoin Halving ที่จะทำให้รางวัลในการขุด Bitcoin ลดลงครึ่งหนึ่ง โดยครั้งล่าสุดเกิดขึ้นเมื่อเดือนพฤษภาคม ปี 2020 ที่ผ่านมา ซึ่งทำให้รางวัลในการขุดถูกลดลงครึ่งหนึ่งจาก 12.5 Bitcoin เหลือ 6.25 Bitcoin นับเป็นอีกหนึ่งปัจจัยสำคัญที่ทำให้ราคา Bitcoin ปรับขึ้นได้อย่างต่อเนื่องตลอดปี 2020
ทิศทางต่อไปของ Bitcoin
ในภาพรวม บรรดานักวิเคราะห์ทั่วโลกต่างมองทิศทางของ Bitcoin ในปี 2021 เป็นเชิงบวก โดยนักวิเคราะห์จาก Intotheblock ได้ประเมินแนวรับสำคัญของราคา Bitcoin ไว้ที่ระดับ 23,069 ดอลลาร์ และ 23,377 ดอลลาร์ (ประมาณ 693,684 บาท กับ 702,946 บาทโดยประมาณ) หากราคายังยืนเหนือแนวรับนี้ได้ ภาพรวมก็มีแนวโน้มจะขึ้นอย่างต่อเนื่อง
ถึงแม้ Bitcoin จะยังไม่เป็นที่แพร่หลายมากนักในประเทศไทย แต่ในปี 2021 นี้เอง บริษัทยักษ์ใหญ่ด้านการเงินอย่าง Paypal กำลังจะเปิดให้บริการแลกเปลี่ยนและชำระเงินด้วย Bitcoin และสกุลเงินดิจิทัลอื่น ๆ หมายความว่าผู้ใช้งาน Paypal กว่า 289 ล้านบัญชีและร้านค้านับล้านทั่วโลกสามารถเข้าถึง Bitcoin และสกุลเงินดิจิทัลได้มากขึ้น
Bitkub.com
แท็ก:
Advance
Article
Bitcoin
Cryptocurrency
Knowledge
Short Content
สินทรัพย์ดิจิทัล
แชร์บทความ:
ผู้เขียน
Bitkub Exchange
ภารกิจเราคือการปฏิวัติวิถีทางการเงินของทุกคน โดย Bitkub ก่อตั้งเมื่อเดือนกุมภาพันธ์ พ.ศ. 2561 และเป็น Exchange Platform รุ่นใหม่สำหรับการซื้อขาย Cryptocurrency และสินทรัพย์ Digital โดยให้บริการเหนือระดับแก่บุคคลทั่วไปให้สามารถซื้อ, ขายและเก็บ Cryptocurrency ได้ตามต้องการ บริษัทเราได้จดทะเบียนอย่างถูกต้องตามกฎหมายด้วยทุนจดทะเบียน 80 ล้านบาท และมีที่ตั้งสำนักงานอยู่ในกรุงเทพฯ ประเทศไทย